b'\n_START_ARTICLE_\nMonelin\n_START_PARAGRAPH_\nMonelin je sladek protein, ki je bil odkrit leta 1969 v plodu zahodnoafri\xc5\xa1ke rastline Dioscoreophyllum cumminsii in je bil prvotno uvr\xc5\xa1\xc4\x8den med ogljikove hidrate.  V primerjavi s saharozo je 3000-krat bolj sladek na masni ravni.\n_START_SECTION_\nKemijska zgradba\n_START_PARAGRAPH_\nSestavljen je iz dveh nekovalentno vezanih polipeptidnih verig, verige A, ki jo sestavlja 44 AK in verige B, ki jo tvori 50 AK.\n_START_SECTION_\nLastnosti in uporaba\n_START_PARAGRAPH_\nNativni dvoveri\xc5\xbeni monelin je relativno ob\xc4\x8dutljiv na povi\xc5\xa1ano temperaturo in vpliv kisline. Pri inkubaciji na 50 \xc2\xb0C v kislem pH-ju denaturira in izgubi sladek okus. V primerjavi z njim se je enoveri\xc5\xbeni monelin (SCM) izkazal za enako sladkega, vendar fizikalno-kemijsko stabilnej\xc5\xa1ega. V nedavnih \xc5\xa1tudijah so raziskovali tudi \xc5\xa1tiri analoge monelina in ugotovili, da sta [AsnA16]-monelin in [AsnA26]-monelin \xc5\xa1e veliko slaj\xc5\xa1a od nativnega monelina, saj sta 7500- in 5500-krat bolj sladka od saharoze._NEWLINE_Monelin kot sladilo v EU in ZDA ni odobren, medtem ko je na Japonskem odobren kot ne\xc5\xa1kodljiv aditiv.'